Ruud Koole

Rudolf Anton (Ruud) Koole (født 16. august 1953 i Rilland-Bath, Nederland) er professor i statsvitenskap ved Universitetet i Leiden. Frem til han tiltrådte denne stillingen ledet han Partij van de Arbeid (PvdA) i Nederland fra 17. mars 2001 til 9. desember 2005. Fra 25. april 2007 ledet han igjen partiet, denne gang som interimsleder.

 Biografi 
Koole ble født i Zeeland i en politisk aktiv familie, som var tilhengere av det Anti-Revolutionaire Partij. Etter at Koole hadde fullført skolegang i Middelburg, flyttet han til Groningen der han frem til 1979 studerte samtidshistorie ved universitetet. Han gikk videre med et to-års studium i statsvitenskap ved Institut d'Etudes Politiques i Paris som ble avsluttet i 1981.

Samme år vendte han tilbake til Riksuniversitetet i Groningen der han tiltrådte stillingen som direktør for Documentatiecentrum Nederlandse Politieke Partijen, en stilling han innehadde frem til 1989. I denne perioden skrev han flere bøker om Nederlands politiske partier. Fra 1989 og frem til han disputerte ved universitetet i Leiden i 1992 var han universitær dosent ved statsvitenskapelig fakultet. Koole forsvarte da sin monografi De opkomst van de moderne kaderpartij: veranderende partijorganisatie in Nederland 1960–1990. Hans promotor var prof. dr. Hans Daalder.

Senere samme år (1992) ble Koole utnevnt til professor ved universitetet i Leiden. Hans undersøkelser er generelt sett rettet mot nederlandsk politikk og hvordan Vest-Europas politiske partier fungerer sett fra en historisk-institusjonalistisk vinkel.Ruud Koole: «Politiek ís niet eenvoudig!»  intervju med Koole på Leidens Universitets nettsted I denne perioden arbeidet han, blant annet som visiting scholar ved Center for European Studies ved Harvard University og Central European University i Praha, og som fellow in residence ved Netherlands Institute for Advanced Studies in the Humanities and Social Sciences. Fra 1994 til 1996 satt han i styret for Faculteit der Sociale Wetenschappen (fakultetet for sosial vitenskap) i Leiden, med hovedansvar for vitenskap og research. I 1999 ledet han PvdAs program-komité ved fylkestingsvalget (Provinciale Staten) i Zuid-Holland.

 Politisk karriere 
I mars 2001 valgte PvdAs landsmøte Koole til ny partileder. Han passerte da kandidaten som partiets ledelse hadde foreslått, Tweede Kamer-medlemmet Sharon Dijksma. To andre kandidater hadde trukket seg fra valget, for å styrke hans kandidatur, spaltisten Bart Tromp og lederen for PvdA i Amsterdam, Bouwe Olij. Koole etterfulgte Marijke van Hees, som trakk seg etter en intern konflikt. Koole fortsatte ved universitetet i en sterkt redusert stilling, han underviste et fag per år, et valgfag for tredjeårs-studenter innen lokalpolitikk.

Under hans ledelse led PvdA sitt største valgnederlag noensinne. Ved valget i 2002 ble partiets antall mandater i Tweede Kamer redusert fra 45 til 23 og Ad Melkert trakk seg som politisk leder. I tiden etter Melkerts avgang ledet Koole partiet sammen med Melkerts stedfortreder Jeltje van Nieuwenhoven (17. mai til 19. november) og deretter sammen med den nyvalgte politiske lederen Wouter Bos. Sammen sørget de for å gi partiet en fornyelse. Koole hadde i denne prosessen tre hovedprioriteter:

styrking av partidemokratiet,
gi partiet en tydeligere politisk profil og
forbedre de interne omgangsformene.

De to første punktene resulterte på den ene siden i at et partiforum ble opprettet og et referendum rundt hvem som skal være nummer 1 på listen, og på den annen side i partiets nye prinsipp-program.Ruud Koole: «Politiek ís niet eenvoudig!»  intervju på Universitetet i Leidens nettsted.

 Tilbake til Universitetet i Leiden 
Fra september 2006 gikk Koole tilbake til sin fulltidsstilling ved Universitetet i Leiden. 1. november 2006 ble han oppnevnt til leder for seksjonen for statsvitenskap, og 8. desember samme år tiltrådte han som professor i statsvitenskap med fokus på nederlandsk politikk og dens utvikling (ned.: in het bijzonder met betrekking tot de Nederlandse politiek en haar institutionele ontwikkeling). Inaugurasjonstalen, som han holdt da han aksepterte oppnevnelsen, handlet om politikk og mot-politikk i det nederlandske demokratiet (ned.: Politiek en tegen-politiek in de Nederlandse democratie.Nyhetsmelding fra Universitetet i Leiden).

Koole innehar dessuten enkelte andre bi-verv som for eksempel medlemskap i styret for «Stichting Democratie en Media» og «Instituut voor Meerpartijen Democratie».

 Nye politiske oppgaver 
Den 25. april 2007 ble det kjent at hele styret for PvdA kom til å trekke seg på grunn av dårlige relasjoner mellom dets medlemmer. Denne atmosfæren var blitt forverret etter at valgresultatet hadde blitt offentliggjort 22. november 2006. Partiet hadde i opinionsundersøkelser blitt forespeilet 50–55 mandater, men endte med 33. Partiet valgte 25. april 2007 et interimsstyre og Ruud Koole ble på nytt bedt om å lede dette, noe han aksepterte.

 Publikasjoner 
 Het belang van politieke partijen (1984)
 Binnenhof binnenste buiten: slagen en falen van de Nederlandse parlementaire democratie (red., 1986)
 40 jaar vrij en verenigd: geschiedenis van de VVD-partijorganisatie 1948-1988 (red., 1988)
 Van Bastille tot Binnenhof: de Franse Revolutie en haar invloed op de Nederlandse politieke partijen (red., 1989)
 De opkomst van de moderne kaderpartij: veranderende partijorganisatie in Nederland 1960-1990 (dissertatie, 1992)
 Politieke partijen in Nederland: ontstaan en ontwikkeling van partijen en partijstelsel (1995)

 Referanser 

 Eksterne lenker 


Kategori:Politikere fra Partij van de Arbeid
Kategori:Nederlandske statsvitere
Kategori:Personer fra Reimerswaal
Kategori:Personer tilknyttet Harvard